संजोग कभू कभू मनखे के हिरदे मा अइसन सुरता भर देथे कि वो सुरता ला करते-करत मन मा उछाह भर जाथे। बिंसवास करत नई बनय कि अभिनेच के बात आय कि कई दिन, कई महीना, कई बछर होगे भेंटघाट करे। अइसने एक ठी संजोग बनिस मोर संग जब मोर संगवारी रेखा “रोशनी” ह मोला चेतन फ्रेमवाला के घर मा आयोजित सर्वभाषी कवि गोष्ठी मा लेगिस। हिन्दी पखवाड़ा के ए गोष्ठी मा मोर परिचे कराये गिस कि मयं हर छत्तीसगढ़ राज के राजधानी रायपुर ले आये हववं। जइसने मयं अपन रचना के पाठ छत्तीसगढ़ी अउ हिन्दी मा सुनाके मंच ले उतरेंव इक झिन सियान मनखे तुरते ताही लपक के मोर करा आईस अउ अपन परिचे देय लगिस। बातचीत के सिलसिला आघू बढ़िस वो कहिन शकुंतला जी मोर नाव डॉ.कपिल कुमार ए। मयं हर ऊंखर व्यक्‍तित्व ला देखेंव बहुत प्रभावशाली सिरतोन मा जवानी मा बहुतेच सुंदर रहे होहीं तभे तो सिनेमा मा हीरो बनके आये रिहिने।